Padomes ieteikums nodrošinās pievienoto vērtību rīcībpolitikas veidošanā, padarot pamatprincipus pamanāmākus dalībvalstīs un ieinteresēto personu vidū. Tas atvieglos tādas ES nostājas pieņemšanu, kas nosaka, ka no pētniecības rezultātiem un inovācijas jāiegūst lielāka sociālekonomiskā vērtība.

•Proporcionalitāte

Saskaņā ar Līguma par Eiropas Savienību 5. panta 4. punktu ierosinātā Padomes ieteikuma saturs un forma nepārsniedz to, kas ir nepieciešams tā mērķu sasniegšanai. Saistības, ko dalībvalstis uzņemsies, nav saistošas, un katra dalībvalsts var brīvi izlemt, kādu pieeju izvēlēties.

•Juridiskā instrumenta izvēle

Iepriekšējie 2008. gada pamatprincipi tika pieņemti kā Komisijas ieteikums. Izvēlētais instruments pašreizējiem pamatprincipiem ir Padomes ieteikums, ņemot vērā politisko kontekstu, jo īpaši nepieciešamību uzlabot vērtības radīšanu un palielināt pētniecības un inovācijas ietekmi uz sabiedrību un ekonomiku, kā noteikts Padomes ieteikumā par Eiropas pētniecības un inovācijas paktu. Tas radīs dalībvalstīm lielāku līdzatbildību par principiem, palielinās to pamanāmību un mudinās ES pieņemt tādu nostāju, kas nosaka, ka no pētniecības rezultātiem un inovācijas jāiegūst lielāka sociālekonomiskā vērtība, neuzliekot juridiski saistošus noteikumus.

3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

•Apspriešanās ar ieinteresētajām personām

Ieinteresēto personu viedokļi ir apkopoti vairākkārt. Pašreizējais priekšlikums ir to dalībvalstu līdzradīšanas procesa rezultāts, kas iesaistītas EPT pārkārtošanās forumā (izveidots kā neformāla Komisijas ekspertu grupa), konkrētāk, foruma zināšanu valorizācijas apakšgrupā, kurai bija konkrēts uzdevums un vajadzīgās zināšanas, kas nepieciešamas, lai konsultētu Komisiju par zināšanu valorizācijas pamatprincipu izstrādi. No 2021. gada aprīļa līdz maijam tika veikta aptauja par zināšanu valorizācijas pamatprincipiem, kas bija adresēta dalībvalstīm un Eiropas Ekonomikas zonas valstīm; tās mērķis bija vākt atsauksmes par pašreizējo situāciju un Komisijas 2008. gada Ieteikuma par intelektuālā īpašuma pārvaldību zināšanu nodošanas darbībās ietekmi. No 2021. gada jūlija līdz septembrim tika veikta arī sabiedriskā apspriešana par zināšanu valorizācijas pamatprincipiem, lai uzzinātu dažādu ieinteresēto personu viedokļus.

Šo apspriešanos rezultāti skaidri norāda uz vajadzību pēc atjauninājuma, kas veicinātu pārmaiņas kultūrā, tradicionālās zināšanu nodošanas koncepcijas vietā virzoties uz tādu intelektuālo aktīvu valorizāciju, ko rada plašs pētniecības un inovācijas darbību klāsts, aizvien vairāk izmantojot dažādu pētniecības un inovācijas ekosistēmu aktoru īstenotu līdzradīšanu. Salīdzinājumā ar Komisijas 2008. gada ieteikumu norādījumi būtu jāpaplašina, papildus universitātēm un publiskajām pētniecības organizācijām iekļaujot tajās plašāku dalībnieku loku, piemēram, atsevišķus pētniekus, inovatorus, visu lielumu uzņēmumus, publiskās pārvaldes iestādes un pilsonisko sabiedrību. Plašāka pētniecības rezultātu līdzradīšana un kopīgošana prasa laikus parūpēties par visu veidu intelektuālo aktīvu kontroli un īpašumtiesībām katrā pētniecības un inovācijas procesa posmā.

Attiecīgās ieinteresētās personas un jumta organizācijas tika aicinātas dalīties ar viedokļiem EPT ieinteresēto personu sanāksmē 2022. gada 16. martā. Izteiktie viedokļi ir ņemti vērā šajā priekšlikumā.